
Bersama Membangunkan Ekonomi Umat Islam 

Disiarkan pada Aug 01, 2007 

Apabila saya menyebut keperluan umat Islam tolong-menolong antara satu sama lain dalam 
soal ekonomi, ada yang menyatakan hal ini tidak patut disebutkan, nanti akan difahami oleh 
sesetengah pihak sebagai 'perkauman'. Pandangan itu diberikan kepada saya kerana saya 
ingin menggalakkan masyarakat muslim membantu sedaya mungkin membeli produk-produk 
yang dikeluarkan oleh saudara-saudara muslim kita. Saya katakan; saya tidak menyuruh 
memulaukan barangan 'orang lain'. Saya cuma mengajak agar diberikan keutamaan 
disebabkan beberapa faktor. Antaranya; keadaan ekonomi umat Islam yang agak ketinggalan 
terutama di sudut sebagai kuasa pengeluar. Sedangkan kita mempunyai kuasa membeli yang 
agak tinggi. Juga seperti yang kita maklumi, pembabitan umat Islam di tanahair kita dalam 
bidang perniagaan masih dalam keadaan yang tidak kukuh. 

Para peniaga muslim menghadapi cabaran yang kuat di sudut persaingan. Agak sukar untuk 
kita dapati pasaraya-pasaraya besar dimiliki oleh muslim atau memasarkan barangan keluaran 
muslim. Ini berlaku disebabkan faktor-faktor tertentu yang memerlukan satu kajian luhur 
mengenai hal tersebut. Di samping itu, kedai yang dimiliki oleh umat Islam juga jumlahnya 
terhad. Demikian juga barangan produk muslim lebih terhad. Lebih daripada itu, kita dapati 
agak sukar selain daripada muslim membeli barangan produk umat Islam. Sama ada 
disebabkan oleh faktor kualiti, atau perasaan yang lain, saya kurang pasti. Keadaan ini tentu 
akan menjadi lebih buruk sekiranya umat Islam sendiri tidak membeli di gerai, kedai dan 
pasaraya yang dimiliki oleh saudara muslim mereka. Demikian juga keadaan menjadi lebih 
buruk sekiranya umat Islam tidak membantu membeli produk muslim. 

Di peringkat antarabangsa pula, negara-negara umat Islam masih lagi bergantung kepada 
dunia Barat. Inilah salah satu faktor yang menjadikan dunia Islam dayus terhadap Barat. 
Padahal banyak bahan mentah dimiliki oleh umat Islam terutamanya minyak tetapi masih gagal 
untuk menjadikan dunia Islam blok yang digeruni. Kita masih lagi gagal untuk mengujudkan 
kesatuan dagang yang kukuh dalam dunia Islam. Maulana Abu Hasan 'Ali al-Nadwi r. h. pernah 
mengkritik Dunia Arab dalam tulisannya dengan menyatakan: "Mestilah bagi dunia Arab 
sebagai dunia Islam bebas (memiliki sendiri) dalam perniagaan, harta, industri dan pendidikan. 
Bangsa mereka tidak boleh memakai melainkan apa yang tumbuh di buminya dan ditenun 
dengan tangannya. ..sesungguhnya dunia Arab tidak dapat dapat memerangi Barat- jika 
keadaan memerlukan demikian- selagi meraka memerlukan Barat dalam soal harta, pakaian 
dan barangan. Tidak ada pena yang digunakan untuk menandatangani sesuatu perjanjian 
dengan Barat, melainkan pena tersebut dibuat di Barat. Tidak ada senjata yang digunakan 
untuk memerangi Barat, melainkan senjata itu dibuat di Barat. Sesungguhnya adalah 
memalukan apabila umat Arab tidak dapat mengambil manfaat daripada sumber kekayaan dan 
kekuatan mereka sendiri. Adalah memalukan apabila air kehidupan yang mengalir di dalam urat 
mereka akhirnya sampai ke tubuh orang lain". (Abu Hasan 'Ali al-Nadwi, Maza khasira al-' Alam 
bi Inhitat al-Muslimin, m. s. 416, Kaherah: Maktab al-Sunnah) 

Ini realiti yang berlaku. Maka jangan kita tanya, mengapa ramai 'pak arab' yang tabik tidak 
henti-henti dengan Barat. Ekonomi kebanyakan dunia Islam dijajah. Maruah kita menjadi 
rendah. Kita hakikatnya hamba penjajahan ekonomi. Sekalipun sesetengahnya kelihatan 
mewah, namun negara umat Islam ramai yang masih meminta sedekah. 

Keadaan ini benar-benar mendesak, bahkan kita dalam keadaan darurat yang menuntut agar 
setiap kita berfikir membantu menaikkan kekuatan ekonomi umat Islam. Dunia hari ini sudah 
berubah dibandingkan dahulu. Bukan hanya kekuatan persenjataan yang menentukan 
penguasaan sesuatu bangsa atau negara itu terhadap percaturan dunia. Bahkan ekonomi juga 



January 21, 2014 



ICaril 




,0 



flfamat surat menyurat 
DRMflZft; 

«58 8, MK 78, 

MB NGKUfiNG 
WOOO BUKIT MERTftJAM 
PULfiU PtMMfi 



! b ! 



DrMAZA.com on Facebook 
liLike 



Iklankan 

perniagaan anda di 




PASARAYA 
www.nubex.co 




bspiras Gaya Muslimah Moden 









memainkan peranan penting dalam menentukan perubahan peta. Firman ALLAH dalam Surah 
al-Anfal: 60: (maksudnya): Dan sediakanlah untuk menentang mereka (musuh-musuh Islam) 
dengan apa yang kamu mampu dari segala jenis kekuatan dan dari pasukan-pasukan berkuda 
yang disiapkan, untuk menggerunkan musuh Allah dan musuh kamu, serta musuh-musuh yang 
lain dari mereka yang kamu tidak mengetahuinya; sedang Allah mengetahuinya. Dan apa 
sahaja yang kamu belanjakan pada jalan Allah akan disempurnakan balasannya kepada kamu, 
dan kamu tidak akan dianiaya. 

Ayat ini adalah perintah Allah untuk muslimin menyediakan kekuatan menghadapi musuh- 
musuh umat. Kekuatan yang mesti disiapkan itu ialah dari jenis apa sahaja yang mampu 
menggerunkan musuh. Kuda adalah salah satu daripadanya yang dapat dilihat oleh manusia di 
zaman penurunan al-Quran dan juga selepas itu. Pada zaman sekarang dari segi 
persenjataan, senjata-senjata canggih yang wujud pula menduduki tempat tugasan 
menggerunkan musuh. Maka umat Islam mesti berusaha menyiap dan memilikinya. Di samping 
itu kekuatan ekonomi juga adalah senjata baru dalam membina kekuasaan di era moden. 
Kekuatan ekonomi mampu membawa kepada hasrat yang sama iaitu menggerunkan musuh. 
Maka membina kekuatan ekonomi di zaman ini adalah satu tuntutan agama. 

Malangnya kita cuai dan alpa. Kita ketinggalan dan dihina. Kata Dr. Yusuf al-Qaradawi: 
"Kekuatan ekonomi kita terbengkalai. Kita hidup di bumi Allah yang paling strategik, paling baik 
dan subur. Bumi yang paling banyak galian yang tersimpan dalam perutnya dan kekayaan yang 
bertebaran di atasnya. Malangnya kita tidak menggerakkan kekayaan kita, tidak bertani di 
bumi kita, tidak menghasilkan keluaran dari bahan galian sedangkan bahan mentahnya 
dikeluarkan dari bumi kita. ..jadilah kita dalam banyak keadaan pengguna bukan pengeluar, 
pengimpot bukan pengilang. Kadang kala kita menghasilkan produk yang kita tidak 
memerlukannya dan kita abai menghasilkan barangan yang sangat kita perlukan. Kita 
berbangga dengan memiliki kereta-kereta mewah antarabangsa, sedang kita tidak tahu untuk 
membuat basikal sekalipun". (Dr. Yusuf al-Qaradawi, Aina al-Khalal, m. s. 12-13, Beirut: 
Muassasah al-Risalah) 

Dalam keadaan sebeginilah umat Islam dalam semua peringkat individu dan negara dituntut 
melahirkan sikap persaudaraan Islam. Menghasilkan produk keluaran muslim yang berkualiti 
adalah suatu kewajipan agar kita bebas dan tidak bergantung kepada orang lain. Demikian 
juga membeli produk muslim, atau di kedai dan pasaraya yang dimiliki oleh orang Islam adalah 
kewajipan agar tanggungjawab tersebut berjaya disempurnakan. Bagi peringkat antarabangsa 
berdagang sesama negara umat Islam adalah kewajipan kerajaan-kerajaan umat Islam yang 
ada. 

Kita mesti insaf, bahawa akidah Islam yang diajar oleh al-Quran dan al-Sunnah mengujudkan 
rangkaian ikatan persaudaraan Islam (ukhuwwah islamiyyah) yang kukuh sesama kita. Di atas 
akidah yang teguh ini jugalah telah menjadikan umat ini dahulunya bergerak seiring secara 
bermatlamat mengeluarkan manusia daripada kegelapan kepada cahaya. Pergerakan itu 
berlaku atas perasaan tanggungjawab yang besar terhadap agama ALLAH demi membebaskan 
manusia dari kezaliman segala sistem yang wujud kepada keadilan Islam yang luhur. Segala 
kepentingan diri diletakkan di belakang demi kepentingan kegemilangan Islam. Ini rahsia 
kejayaan umat yang lalu. 

Apabila akidah muslimin lemah, maka lemahlah seluruh kekuatan yang lain, termasuk dalam 
bidang ekonomi. Kata Muhammad Qutb: (Berpunca) daripada kemunduran akidah, timbullah 
segala macam kemunduran yang menimpa Dunia Islam. .kemunduran ilmu, ketamadunan, 
ekonomi, peperangan, pemikiran dan kebudayaan. (Muhammad Qutb, Waqi'una al-Mu'asir, m. s. 
172, Saudi: Muassasah al-Madinah) 

Sepatutnya daripada akidah lahirnya rasa ukhuwwah (persaudaraan) sesama muslim yang 
menggerakkan ekonomi dan kekuatan umat. Daripada akidah yang teguh dapat dibentuk sikap 
bertanggungjawab terhadap seluruh strategi yang diatur demi membangunkan umat. Tanpa 
akidah hilanglah ikatan persaudaraan atau ukhuwwah Islamiyyah yang menjadi penggerak 
kepada pembangunan ekonomi. Sedang ini adalah sesuatu yang dituntut: Daripada Abi 
Burdah, daripada Abi Musa, katanya : Sabda Nabi S. A. W.: "Sesungguhnya kaum al-' Asy' ariyin 
apabila habis bekalan mereka dalam peperangan, atau kurang makanan keluarga mereka di 
Madinah, mereka himpunkan apa yang ada pada mereka dalam satu kain. Kemudian mereka 
membahagikan dalam satu bekas dengan sama rata. Sesungguhnya mereka daripadaku dan 

aku daripada mereka. (Riwayat al-Bukhari dan Muslim). 

Dalam hadith ini, Nabi S.A.W. memuji sikap tolong menolong, bantu membantu serta perasaan 
mengambil berat sesama antara satu sama lain. Baginda S.A.W. memuji sikap yang ditunjukkan 
oleh kaum al-Asy' ariyin yang jamin mnejamin kebajikan sesama mereka. Maksud " 
Sesungguhnya mereka daripadaku dan aku daripada mereka" ialah menggambarkan redhanya 
Nabi s. a. w. dengan tindakan mereka. Betapa yang mereka lakukan menepati ketaatan kepada 
Allah.Tolong menolong sesama sendiri atau puak, atau bangsa atau kumpulan dalam daerah 
kebajikan dan taqwa tidak dianggap sebagai perkauman yang sempit. Kata al-Syeikh 
Muhammad al-Mubarak ketika menghuraikan hadith di atas: "Sesungguhnya Nabi s. a. w. 
memerangi 'asabiyyah (perkauman) yang semata-mata disebabkan keturunan, lalu 
menggantikannya dengan ikatan akidah dan prinsip. Namun baginda menganggap kaumal- 
' As' ariyin sebahagian daripada baginda. Ini disebabkan prinsip yang sama iaitu jamin- 
menjamin dan bantu membantu dalam harta. Juga membahagikan harta sesama sendiri dalam 
hal darurat dan keperluan. ( Muhammad al-Mubarak, Nizam al-Islam, Mabadi' wa Qawa'id 
'Ammat, m. s. 134, Beirut, Daral-Fikr.) 

Kalaulah tolong menolong sesama puak diizinkan dan dipuji oleh Rasululuh S.A.W. demi 
kebajikan terutamanya ketika waktu susah dan terdesak, tentulah tolong-menolong sesama 
muslim dalam keadaan Islam dimusuh dan ditindas lebih dituntut. Bahkan tolong menolong, 
bantu membantu dan jamin-menjamin sesama muslim di dalam perkara makruf atau kebaikan 
adalah merupakan tuntutan al-ukhuwwah al-Islamiyyah (persaudaraan Islam). Seseorang 
muslim sentiasa berusaha membantu saudara muslimnya yang lain. Sabda Nabi S.A.W.: 
"Bandingan seorang mukmin dengan seorang mukmin yang lain bagaikan satu bangunan, kuat- 
menguatkan antara satu sama lain". (Riwayat al-Bukhari dan Muslim). 

Tolong menolong membangunkan ekonomi adalah salah satu cara terbesar pada masa ini 
dalam menunaikan tanggungjawab bantu membantu dalam menguatkan umat. Sekiranya 
individu umat memiliki kuasa ekonomi serta mereka beriman dan beriltizam, maka masyarakat 
Islam sekaligus akan menjadi kuat. Namun sekira ekonomi umat lemah, sistem zakat tidak 
berjalan dengan jaya, kita menjadi peminta sedekah dari orang lain dan Islam akan dipandang 
hina. Dr Mustafa Khin di dalam Nuzhah al-Muttaqin ketika menghuraikan hadith di atas, 
menyebut: Bandingan yang dibuat dalam hadith ini bertujuan menggalakkan bantu membantu 
dan tolong menolong sesama mukmin. Ini adalah perkara yang mesti dilakukan, kerana 
pembinaan umat tidak akan sempurna dan berhasil kecuali sebahagian umat membantu dan 
menguatkan sebahagian yang lain. Seorang mukmin tidak dapat bersendiri dalam urusan dunia 
dan agamanya, dia semesti memerlukan pertolongan dan bantuan saudaranya yang mukmin. 
Jika tidak, dia akan gagal menunaikan tanggungjawabnya dan akan cacatlah peraturan dunia 
dan akhiratnya serta akan termasuk dalam golongan yang binasa. ( Mustafa al-Khin, Nuzhah al- 
Muttaqin, 1/ 199, Beirut: Muassasah al-Risalah) 

Selagi kita tidak dapat membina kekuatan ekonomi umat, sehingga kita mampu berdiri dengan 
sendirinya, kita akan terus menjadi umat yang lemah. Pandangan masyarakat dunia terhadap 
kita akan menjadi hambar. Apakah mampu selepas itu kita ingin mencanangkan Islam agama 
yang membina kekuatan sesuatu umat dan ketamadunannya? 

Malanglah bagi kita ini jika sekadar tidak habis-habis bising tentang barangan makanan yang 
bercampur unsur haram, namun kita masih gagal menghasilkannya sendiri. Malanglah 
pengajian di masjid dan surau jika gagal meningkatkan kesedaran ekonomi umat di kala hal itu 
patut diberi kesedaran. Bahkan dalam soal ekonomi, jika tidak wajar mementingkan persoalan 
latar politik dan sempadan negeri. Ukhuwwah Islamiyyah lebih penting. Sebab itu saya kurang 
gembira jika ada kejayaan seseorang pelajar, tidak ditonjolkan oleh media kerana latar 
negerinya. Padahal, sama seperti ekonomi, pendidikan sepatutnya melampaui batasan negeri 
dan kefahaman politik. 

Sekiranya kesedaran ukhuwwah islamiyyah mengenai tanggungjawab bantu membantu 
membangunkan ekonomi umat ini berjaya diterapkan, maka peluang ke arah menjayakannya di 
peringkat pelaksanaan adalah terbentang luas. Ini saya katakan berdasarkan faktor-foktor 
berikut: 

Kuasa Membeli Yang Tinggi: Jumlah umat Islam yang banyak membawa kepada secara 
kelompok mereka memiliki kuasa membeli yang tinggi. Ini kerana jumlah umat yang banyak 
menjadikan keperluan barangan dan makanan mereka juga tinggi. Jika kuasa membeli ini 

dimanfaatkan, tentulah berlakunya kitaran ekonomi yang kuat di kalangan masyarakat Islam 
tempatan dan antarabangsa 

Isu Halal Haram: Isu-isu mengenai makanan tidak halal telah menimbulkan keresahan 
kebanyakan umat Islam. Ini disebabkan umat Islam gagal berdikari dalam menghasilkan 
makanan mereka. Jika kesempatan ini diambil agar memastikan keselamatan umat Islam dalam 
soal makanan, maka kita menggesa mereka berdikari dan mampu menjadi pengeluar, bukan 
sekadar pengguna. 

Ketengangan Yang Wujud : Ketegangan yang wujud sekarang antara Blok Barat dan umat 
Islam boleh membantu ke arah mengujudkan umat yang lebih memiliki jatidiri dan berdikari. Jika 
pelancong-peloncong Arab ramai yang enggan ke Barat lagi, mengapa tidak kita jadikan 
mereka juga mesti menggunakan dan menghasilkan barangan negara-negara Islam. 

Jika ukhuwwah Islamiyyah itu benar-benar dapat digilapkan sehingga ke peringkat 
penghayatan dalam bidang ekonomi, umat Islam mempunyai potensi menjadi umat yang 
berdikari dan mempunyai jatidiri dalam ekonomi. Ekonomi adalah senjata baru yang mempunyai 
pengaruh yang besar dalam mencaturkan kejatuhan dan kebangkitan sesuatu bangsa. 
Perjuangan menegakkan ekonomi yang bersifat membina kekuatan umat adalah 
tanggungjawab setiap muslim di zaman ini. 

